b'\n_START_ARTICLE_\nLiktor\n_START_SECTION_\nNastanek\n_START_PARAGRAPH_\nPo Liviju je liktorje uvedel prvi rimski kralj Romul, ki je za varovanje svoje visokosti imenoval dvanajst liktorjev. \xc5\xa0tevilo dvanajst Livij razlaga z dvanajstimi pticami, ki so se kot bo\xc5\xbeje znamenje pojavile med prerokovanjem, ki je napovedalo Romulovo kraljestvo. Po drugi razlagi so si \xc5\xa1tevilo dvanajst izposodili od etru\xc5\xa1\xc4\x8danskih kraljev, ki so iz vsake od svojih dvanajstih dr\xc5\xbeav imenovali  po enega liktorja.\n_START_SECTION_\nIzbiranje liktorjev\n_START_PARAGRAPH_\nLiktorje so prvotno izbirali med plebejci (plebs), se pravi med svobodnjaki, ki so imeli svojo zemljo. Kasneje so te naloge dozdevno opravljali osvobojeni su\xc5\xbenji (libertini). Vsekakor so bili rimski dr\xc5\xbeavljani, saj so znotraj mesta Rima nosili toge. Liktorji so morali biti krepko grajeni mo\xc5\xa1ki, sposobni opravljati te\xc5\xbeko delo. Bili so osvobojeni slu\xc5\xbeenja voja\xc5\xa1kega roka in imeli fiksno letno pla\xc4\x8do (na za\xc4\x8detku cesarstva 600 sestercev). Svoje liktorje so obi\xc4\x8dajno osebno izbrali magistrati ali pa so jih izbrali z \xc5\xberebanjem. _NEWLINE_Liktorji so bili povezani v Comitio curiato. Prvotno je bil verjetno iz vsake kurije izbra po en liktor. Iz izvornih 30 kurij je bilo torej izbranih 30 liktorjev, 24 za oba konzula in 6 za pretorja.\n_START_SECTION_\nLictores curiati\n_START_PARAGRAPH_\nKurijski liktorji (lictores curiati) so bili posebna vrsta liktorjev, ki niso nosili fasces in so imeli predvsem verske obveznosti. \xc5\xa0teli so kak\xc5\xa1nih trideset mo\xc5\xbe pod neposrednim poveljstvom pontifeksa (pontifex maximus), visokega sve\xc4\x8denika Rima. Pri verskih obredih so do \xc5\xbertvenikov prina\xc5\xa1ali ali vodili \xc5\xbertvene \xc5\xbeivali, spremljali in varovali vestalke, flamine  in druge visoke sve\xc4\x8denike, bili odgovorni za sklicevanje kurijske skup\xc5\xa1\xc4\x8dine (comitia curiata) in vzdr\xc5\xbeevanje reda na zborovanjih. V Cesarstvu sta dva kurijska liktorja obi\xc4\x8dajno spremljala tudi \xc5\xbeenske iz cesarjeve dru\xc5\xbeine.'